Brenda Blethyn

Brenda Blethyn (født som Brenda Anne Bottle 20. februar 1946 i Ramsgate i grevskapet Kent, England) er en engelsk skuespiller. Hun har blitt Oscarnominert to ganger; i 1996 for beste kvinnelige hovedrolle for sin rolle som «Cynthia Rose Purley» i filmen Hemmeligheter og løgner (Secrets and Lies) og i 1998 for beste kvinnelige birolle som «Mari Hoff» i filmen Little Voice.

Karriere 
Etter å ha vunnet Critics' Circle Theatre Award for beste kvinnelige birolle i 1980, hadde Blethyn sin første TV-opptreden med hovedrollen i stykket Grown Ups, som var en oppsetning i BBCs fjernsynsteaterserie Playhouse. Stykket ble regissert av Mike Leigh, og markerte starten på Blethyns og Leighs mangeårige og kritikerroste samarbeid. Etter Grown Ups spilte Blethyn i flere BBC-oppsetninger av William Shakespeares skuespill. Sammen med blant andre Robert Bathurst medvirket hun også i den populære komiserien Dial M for Pizza, som ble sendt på BBC Radio 4. 

I de påfølgende årene utvidet Blethyn sin status som profesjonell teaterskuespiller med opptredener i produksjoner som A Midsummer Night's Dream. Samtidig fortsatte hun med roller i britiske TV-serier, og spilte blant annet mot Simon Callow i situasjonskomedien One Chance in a Million. Hun hadde også roller i TV-komedier som Yes Minister (1981), og en rekke roller i BBC Radio 4. I 1989 hadde Blethyn en rolle i The Labours av Erica, en sitcom skrevet spesielt for henne av manusforfatterne Richard Fegen og Andrew Norriss, som også sto bak manuset til TV-serien One Chance in a Million. I 1990 hadde Blethyn en rolle i fantasy-filmen The Witches. Filmen er basert på Roald Dahls bok Heksene. I 1991 ble Robert Redford anbefalt å la Blethyn prøvespille for en rolle i Redfords neste film A River Runs Through It (1992); Blethyn fikk rollen og gjorde en sterk rolleprestasjon. I perioden 1990–1996 spilte Blethyn i fem forskjellige skuespill, deriblant An Ideal Husband som ble satt opp ved Royal Exchange Theatre i Manchester, Tales from the Vienna Woods og Wildest Dreams som ble satt opp ved The Royal Shakespeare Company. 

I 1996 medvirket Blethyn i Mike Leighs film Secrets & Lies, der hun portretterte en fabrikkarbeider som etter mange år kommer i kontakt med en datter som hun hadde adoptert bort 30 år tidligere. Blethyn mottok en rekke utmerkelser for denne rollen, blant annet ble hun kåret til beste kvinnelige hovedrolleinnehaver på filmfestivalen i Cannes i 1996, og mottok en British Academy Award, en BAFTA Award, en Golden Globe og en Oscar-nominasjon for beste kvinnelige hovedrolleinnehaver. I 1997 hadde Blethyn en birolle i Nick Hurrans debutfilm Remember Me?. 

I mai 2011 hadde den første sesongen av krimserien Vera premiere på britisk TV. Blethyn spilte hovedrollen som Vera Stanhope, en etterforskningsleder i en nord-engelsk politistyrke. Serien ble en stor suksess, og høsten 2021 hadde den ellevte sesongen premiere. Opptakene til sesong 12 startet i 2022.

Order of the British Empire 
I 2003 ble Blethyn tildelt Order of the British Empire for sin innsats som skuespiller i Storbritannia gjennom mange år.

Privatliv 
Blethyn giftet seg i 1964 med Alan James Blethyn, en grafisk designer hun møtte mens han jobbet for British Rail. Ekteskapet endte i 1973. Brenda Blethyn beholdt sin eksmanns etternavn som sitt profesjonelle navn. Noen år etter skilsmissen ble hun samboer med Michael Mayhew; etter mange års samboerskap giftet paret seg i juni 2010.

Referanser

Eksterne lenker 
 

Engelske skuespillere
Personer fra Ramsgate